送楊縝供備還京
作者：郭祥正
朝代：宋

paragraphs: 伯玉弘農後，軒軒真丈夫。
首雖峨武弁，滿腹藏詩書。
三年監郡兵，一日云解符。
考之閭井言，公廉卒如初。
未嘗害一物，縱捨乃有餘。
我方卧空屋，袒跣與世疏。
感君數相過，晨坐定及晡。
新詩并美酒，問遺無時無。
老境重可惜，遠别復何如。
羨君五福全，客官奚拘拘。
子孫俱祿仕，京城富園閭。
精神趁强健，優游早懸車。
祝君可以歸，爲君吟歸歟。